VEGA præsenterer **SICK OF IT ALL**
*De legendariske NYC hardcore punkere, Sick of It All gæster Danmark for første gang siden seneste udgivelse ”Last Act of Defiance” fra 2014*
I 80’ere opstod en af de stærkeste hardcore-scener i verden omkring det legendariske spillested CBGB’s i New York. Bands som Youth of Today, Judge og Biohazard, var alle med til at danne skole og skabe lyden og kulturen som betegnes N.Y.H.C. Et af de mest indflydelsesrige og aktive bands, som opstod på dette tidspunkt, nærmere bestemt i 1986, er Sick of It All. Bandet vender nu tilbage til Danmark for første gang siden udgivelsen af deres 11. Studiealbum ” Last Act of Defiance” fra september sidste år. Sick of It All gæster Lille VEGA søndag d. 9. august.

**Ophavsbandet til ”Wall of Death”**Selvom Sick of It All er ved at have nogle år på bagen, er bandet lige så intenst og fandenivoldsk, som altid. Bandet er bl.a. kendt for at introducere ”Wall of Death”, som er en type moshpit hvor deltagerne står overfor hinanden og på kommando fra bandets forsanger Lou Koller ”går til angreb” på hinanden og mosher. Fænomenet er blevet synonym med bandets koncerter og er en oplevelse for alle tilstedeværende – om man deltager eller ej.

**Første gang i Danmark med nyt album**Når Sick of It All til august gæster Danmark, er det et band med en stolt og mangeårig dansk koncerthistorik. ”Wall of Death” har således flere gange kunne opleves på Roskilde Festivalen, mens bandets sidste optræden i Danmark var tilbage i 2013, hvor det var til festivalen 1 Day Hardcore Showdown i BETA og Amager Bio. Det er derfor første gang vi kan opleve Sick of It All fremføre materiale fra deres sidste album ”Last Act of Defiance”, hvis 14 numre er et vidnesbyrd på et band, der står ved dets rødder og stadig formår at levere i absolut topklasse.

Vi glæder os til et ordentlig skud hardcore, når Sick of It All gæster Lille VEGA d. 9. august.

**Fakta om koncerten:**
Sick Of It All (US)
Søndag den 9. august kl. 20.00
Lille VEGA, Enghavevej 40, 1674 København V
180 kr. + gebyr
Forsalget starter torsdag d. 30. april via VEGAs hjemmeside og Billetnet.
Læs mere om Sick Of It All i VEGA.

*For yderligere oplysninger kontakt venligst*
Jeppe Nygaard Christensen
Kommunikationsmedarbejder, VEGA
jc@vega.dk - 3326 0953